Λευτέρης Πανταζής

Ο Λευτέρης Πανταζής (καλλιτεχνικό ψευδώνυμο του Ελευθέριου Παγκοζίδη, Τασκένδη, 27 Μαρτίου 1955) είναι Έλληνας λαϊκός τραγουδιστής.

Θεωρείται ένα από τα εμπορικότερα ονόματα του ελληνικού λαϊκού τραγουδιού, με 27 προσωπικούς δίσκους και 13 συλλογικούς. Από αυτούς, 30 έγιναν πλατινένιοι ενώ και οι 40 έχουν γίνει χρυσοί. Το σύνολο των πωλήσεων δίσκων και cd φτάνει γύρω στα 4.000.000. Πολύ συχνά δίνει συναυλίες στην Ελλάδα αλλά και στους ομογενείς του εξωτερικού. Έχει διατελέσει πρόεδρος του ποδοσφαιρικού τμήματος του Πανιωνίου.

 Βιογραφία 
Γεννήθηκε στις 27 Μαρτίου 1955 στην Τασκένδη (Πρώην Σοβιετική Ένωση Πλέον Ουζμπεκιστάν). Ξεκίνησε να τραγουδά επαγγελματικά το 1975-76 και άρχισε σιγά-σιγά να τραγουδάει στις πίστες, μαζί με μεγάλα ονόματα του ελληνικού τραγουδιού.

 Δεκαετία '80 
Το 1979 κυκλοφόρησε τον πρώτο του δίσκο που περιείχε, μεταξύ άλλων, το τραγούδι "Παράνομος δεσμός",   που το τραγουδούν ακόμα και σήμερα και πολλοί άλλοι καλλιτέχνες σε εμφανίσεις τους και συναυλίες. Η επιτυχία ήρθε πολύ σύντομα και -από τις αρχές της δεκαετίας του '80- έγινε γνωστό όνομα στο ελληνικό μουσικό πεντάγραμμο. Τα τραγούδια του γίνονταν μεγάλες επιτυχίες και παίζονταν συνεχώς στους ραδιοφωνικούς σταθμούς της εποχής, ενώ συχνά έκανε και τηλεοπτικές εμφανίσεις. Επίσης έπαιξε και σε λίγες ταινίες. Το τέλος της δεκαετίας του '80 τον βρήκε να είναι ένα από τα εμπορικότερα ονόματα στον χώρο. Σ' αυτή τη δεκαετία καθιέρωσε και το παρατσούκλι ΛΕ.ΠΑ. (από τα αρχικά του ονόματός του)  και μάλιστα κυκλοφόρησε και μία κολώνια με αυτά τα αρχικά.

Κυριότερες επιτυχίες του ήταν: Ταραχή (1989), Τη βαρέθηκε η ψυχή μου (1989), Καρδιοπάθειες (1989), Εκείνη (1988), Τα λουλούδια στην κυρία (1988), Κορμί θανατηφόρο (1988), Θα σ' τα βγάλω τα ματάκια (1987), Ο παπαγάλος (1986), Σε νοσταλγώ (1986), Από 'δω η γυναίκα μου (1986), Να πεθάνουν οι γυναίκες (1982), Νυχτοπερπατάς (1982), Παράνομος δεσμός (1979), Τι είχαμε, τι χάσαμε (1979).

Στα τέλη της δεκαετίας αυτής ως αποτέλεσμα της μεγάλης επιτυχίας που είχε ήδη γνωρίσει ως τραγουδιστής πρωταγωνίστησε μαζί με την Τέτα Ντούζου στη βιντεοταινία 24 ώρες με έναν σταρ.

 Δεκαετία '90 

Το τραγούδι που ξεχώρισε σε αυτή τη δεκαετία ήταν το "Ωραιότερο πλάσμα του κόσμου" το 1994. 

Οι κυριότερες επιτυχίες του ήταν: Βρήκες το ευαίσθητο σημείο μου (1998), Έχεις πέντε λεπτά προθεσμία (1998), Έρχεται (1997), Ότι καλύτερο (1997), Κρίμα τα φιλιά μου (1995), Το ωραιότερο πλάσμα του κόσμου (1994), Πες πως μ' αγαπάς (1994), Κι άλλο (1994), Σαλονικιώτικο φεγγάρι (1993), Ναι, ναι (1993), Είναι αστείο (1993), Θύμισέ μου τ' όνομά σου (1992), Μια εμπειρία (1992), Θέλεις; (1992), Τηλεπάθεια (1991), Υπάρχει κανείς; (1990), Μ' αγαπάς, σ' αγαπώ (1990), Θράσος.

 Δεκαετία 2000 

Σε αυτή τη δεκαετία ο Πανταζής παραμένει στην πρώτη γραμμή των δημοφιλών Ελλήνων τραγουδιστών, μάλιστα το 2000 έκανε δυναμική είσοδο με το τραγούδι "Φιλάκια" που ήταν διασκευή ενός τουρκικού τραγουδιού του τραγουδιστή Ταρκάν, και σημείωσε μεγάλη επιτυχία. Επίσης το 2004 διασκεύασε με επιτυχία το βραζιλιάνικο τραγούδι "Tsoutsouka". Αυτή την εποχή τραγουδάει στο ΟPERA μαζί με την Άντζελα Δημητρίου. Οι κυριότερες επιτυχίες του ήταν: Ζημιά (2004), Τζουτζούκα (2004), Χείλια βανίλια (2004), Όλα τα λεφτά λουλούδια (2002), Μαγικά χαλιά (2002), Φιλάκια (2000).

Στο διάστημα 2002-2006 διετέλεσε με επιτυχία πρόεδρος στην ποδοσφαιρική ομάδα του Πανιωνίου. Στο διάστημα αυτό η ομάδα έπαιξε δύο φορές στο κύπελλο ΟΥΕΦΑ. Παλαιότερα ήταν πρόεδρος στη γυναικεία ομάδα μπάσκετ των Εσπερίδων Καλλιθέας.

 Προσωπική ζωή 
Από τη σχέση του με την ηθοποιό Ζώζα Μεταξά απέκτησε μια κόρη, την ηθοποιό-τραγουδίστρια, Κόνι Μεταξά. Άλλες γνωστές του σχέσεις ήταν αυτές με την τραγουδίστρια Άντζελα Δημητρίου, την ηθοποιό Καίτη Φίνου και την τραγουδίστρια Νάνσυ Αλεξιάδη. 

 Παραπομπές 

 Εξωτερικοί σύνδεσμοι 

Η επίσημη ιστοσελίδα του τραγουδιστή
Λευτέρης Πανταζής: «Εγώ αγαπάω και τραγουδάω, ας πεθάνω από αυτά λοιπόν», Ζωή Παρασίδη, LiFO,13.7.2024


Κατηγορία:Έλληνες πρόεδροι αθλητικών συλλόγων
Κατηγορία:Πρόεδροι ποδοσφαιρικών ομάδων της Ελλάδας
Κατηγορία:Έλληνες ηθοποιοί κινηματογράφου
Κατηγορία:Έλληνες τραγουδιστές
Κατηγορία:Λαϊκοί τραγουδιστές